Gautengse regering het ‘geen benul’ watter bates hy besit(Foto: Unsplash) Die Gautengse regering het geen benul watter vaste bates hy besit, óf in watter toestand dit is nie, het die DA in die provinsie Sondag gesê. Die DA sê hy is “geskok” dat die departement van infrastruktuurontwikkeling en eiendomsbestuur nie weet wat die status van sy bates is nie, het die DA-woordvoerder vir infrastruktuurontwikkeling in Gauteng, Alan Fuchs, in ŉ verklaring gesê. Fuchs het gesê dit het duidelik geword nadat die LUR vir die departement, Tasneem Motara, gevra is om ŉ lys met leegstaande geboue in regeringsbesit te verskaf. “Die lys wat verskaf is, is onakkuraat en nie ŉ ware weerspieëling van al die leë geboue onder die bestuur van die departement nie. In die vorige termyn het die portefeuljekomitee afgekom op verskeie kommersiële en woongeboue wat nie onderhou word nie. Die geboue is in gebiede soos Randburg, Boksburg, Alberton, Mogale City en Pretoria. Die meeste daarvan staan leeg, of word onwettig beset.” Een van die geboue wat die LUR as leegstaande bestempel, word beset deur inwoners wat ingevolge ŉ ooreenkoms tussen die departement en die Mogale-burgemeester daar woon. Die departement behoort te weet van ŉ ooreenkoms wat hy onderteken het, het Fuchs gesê. Die DA het gesê dit is kommerwekkend dat die departement wat verantwoordelik is vir die voogskap van vaste bates ter waarde van R43 miljard nie ŉ volledige en akkurate lys daarvan het nie, asook nie die mensekapitaal om dit deurlopend te evalueer nie. “Dit is nie verrassend nie, want die departement het geen eiendomsbestuursfunksie nie. Dié tekortkoming lei tot ŉ situasie waar die departement, afgesien daarvan dat hy nie ŉ akkurate databasis het nie, ook geen benul het van die finansiële verlies wat hy op ŉ jaarlikse grondslag ly weens die verslegtende toestand van sy bates nie,” het Fuchs gesê.